**Ján Lunter: Drvivá väčšina ľudí v kraji si želá zmenu**

*Tlačová správa Banská Bystrica, 28. septembra 2017*

**Ak by sa voľby predsedu Banskobystrického samosprávneho kraja (BBSK) konali v druhej polovici septembra, s výrazným náskokom by podľa prieskumu agentúry FOCUS zvíťazil Ján Lunter.**

Podporu Jánovi Lunterovi vyjadrilo podľa najnovšieho prieskumu 30,9 % z rozhodnutých respondentov. Marian Kotleba by získal 22,2 % a Martin Klusa preferuje 11 % opýtaných. Skupinu kandidátov so ziskom nad 10 % uzatvára Stanislav Mičev s 10,4 %.

Výsledky zverejnila vo štvrtok agentúra FOCUS. Prieskum sa uskutočnil v dňoch 18.9 - 26.9.2017 formou telefonického dopytovania na výberovej vzorke 1023 respondentov. Cieľom prieskumu bolo zistiť preferencie kandidátov na predsedu BBSK.

Agentúra sa pýtala aj otázku, koho by opýtaní volili v prípade, že by sa kandidáti Martin Juhaniak, Martin Klus, Ján Lunter a Stanislav Mičev dohodli na tom, že vo voľbách bude kandidovať len jeden z nich a to ten, kto bude mať najsilnejšiu pozíciu v predvolebných prieskumoch. Ak by tým najsilnejším kandidátom bol Ján Lunter, zo všetkých opýtaných by mu dalo svoj hlas 37,6 %. Ak by týmto kandidátom bol Stanislav Mičev, získal by 27,8 %, Martin Juhaniak 26,7 % a Martin Klus 26,2 %.

Podľa Jána Luntera však bude dôležitá mobilizácia voličov. „Nič nie je ešte zďaleka isté. Bude veľmi dôležité, aby ľudia, ktorí chcú zmenu, prišli voliť. Aby nezostali doma, aby to nenechali len na tých, ktorí zmenu nechcú,“ povedal kandidát na predsedu BBSK Ján Lunter.

V minulosti sa opakovaným verejným prísľubom zaviazal, že ak na konci septembra nebude najsilnejším demokratickým kandidátom, vzdá sa v prospech najsilnejšieho. „Z mojej strany považujem otázku, či pokračovať alebo podporiť iného kandidáta za vyriešenú.  Budem ďalej pracovať na tom, aby sme s našim programom a tímom oslovili čo najviac ľudí v kraji,“ povedal Ján Lunter k téme spájania sa kandidátov.

Zadanie a priebeh prieskumu kontrolovala dvojica politológov z Masarykovej univerzity Mgr. Peter Spáč, Ph.D. a Mgr. Miroslav Nemčok. K priebehu prieskumu konštatovali, že „prieskum verejnej mienky so zameraním na nadchádzajúce voľby predsedu Banskobystrického VÚC, ktorý v septembri na základe zadania tímu kandidáta J. Luntera realizovala agentúra FOCUS, plne zodpovedá požadovaným štandardom kladeným na tento typ činnosti. Jeho výsledky považujeme za spoľahlivé a odrážajúce stav verejnej mienky v Banskobystrickom kraji v čase jeho konania.“

*Kontakt pre média*

*Roman Grešo, tel.: +421 905 515854, media@lunter2017.sk*